點檢朝陵內人頓遞至西興道中紀事
作者：喻良能
朝代：宋

paragraphs: 平湖瀲灧摇春風，扁舟輕駛如飛鴻。
垂楊萬縷長青茸，倚岸崇桃醉臉紅。
滿空烟雨霏濛濛，柯橋精廬聞午鐘。
平疇麥苗青芃芃，崇峯秀岑紛玲瓏。
圖經未看名叵窮，雨葩烟葉交朦朧。
吾欲圖之誰其工，妙語却思六一翁。
解道山色有無中，薄暮艤舟依竹叢。
夜深點滴聽孤篷，天明利涉浮梁雄。
錢清雖小炊烟重，我生之辰今適逢。
一杯不暇緣匆匆，聊以新詩娛老悰。
龕山西北水溶溶，白鶴橋邊小梵宮。
海天茫茫空復空，放眸一望日本東。
蕭山小邑河陽同，桃李漫山如錦幪。
谿旁驛亭名夢筆，故居知是江文通。
西興浦口天連水，滿眼長安紫翠濃。